กรมการจัดหางานหารือสมาคมการประมงฯ และหน่วยงานที่เกี่ยวข้อง กำหนดแนวทางดำเนินการหลังใบอนุญาตทำงานแรงงานต่างด้าว 3 สัญชาติจะหมดอายุ ก่อนเสนอที่ประชุมคณะอนุกรรมการนโยบายการบริหารจัดการการทำงานของคนต่างด้าว พิจารณาในปลายเดือนนี้
นางเพชรรัตน์ สินอวย อธิบดีกรมการจัดหางาน เป็นประธานการประชุมหารือแนวทางการบริหารจัดการแรงงานต่างด้าวในกิจการประมงทะเล ร่วมกับสมาคมการประมงแห่งประเทศไทย ผู้แทนหน่วยงานภาครัฐที่เกี่ยวข้อง อาทิ กรมประมง กระทรวงสาธารณสุข กระทรวงมหาดไทย สำนักงานตรวจคนเข้าเมือง และกรมการปกครอง ณ ห้องประชุมเทียนอัชกุล กรมการจัดหางาน         อธิบดีกรมการจัดหางาน เปิดเผยภายหลังการประชุม ว่า แรงงานในกิจการประมงทะเลมีอยู่หลายกลุ่มซึ่งใบอนุญาตทำงานใกล้จะสิ้นสุดลงในวันที่ 30 กันยายน 2562 และ 1 พฤศจิกายน 2562 รัฐบาลจึงจำเป็นต้องมีแนวทางในการดำเนินการบริหารจัดการแรงงานต่างด้าวสัญชาติกัมพูชา ลาว และเมียนมา เพื่อบรรเทาปัญหาการขาดแคลนแรงงานประมงของไทย โดยได้แจ้งให้ที่ประชุมทราบถึงผลการหารือแนวทางแก้ไขปัญหาร่วมกับรัฐบาลกัมพูชา ลาว และเมียนมา ซึ่งสมาคมประมงฯ เห็นด้วยกับแนวทางความร่วมมือ ซึ่งจะเกิดประโยชน์กับนายจ้าง ผู้ประกอบการไทยและแรงงานประมง         ทั้งนี้ ได้มอบหมายให้ผู้แทนหน่วยงานที่เกี่ยวข้อง อาทิ สำนักงานตรวจคนเข้าเมือง กรมการกงสุล กระทรวงสาธารณสุข และกระทรวงมหาดไทย ศึกษาแนวทางการดำเนินการของแต่ละหน่วยเพื่อออกระเบียบที่เกี่ยวข้อง อย่างไรก็ตาม แนวทางการบริหารจัดการแรงงานต่างด้าวกลุ่มที่ใบอนุญาตทำงานจะหมดอายุได้วางแนวทางทั้งหมดไว้แล้ว แต่ยังไม่สามารถเปิดเผยทั้งหมดได้ เนื่องจากต้องนำผลการหารือร่วมกับทุกฝ่าย เสนอที่ประชุมคณะอนุกรรมการนโยบายการบริหารจัดการการทำงานของคนต่างด้าว พิจารณาในปลายเดือน มิถุนายน นี้ก่อน เพื่อให้เกิดความชัดเจนมากขึ้น         อธิบดีกรมการจัดหางาน กล่าวต่อไปว่า สมาคมการประมงแห่งประเทศไทยได้เสนอแนะถึงแนวทางการเปลี่ยนนายจ้าง จากเดิมแรงงานต่างด้าวกลุ่มบัตรสีชมพู สามารถเปลี่ยนนายจ้างได้ 3 คน แต่กฎหมายใหม่ระบุว่าการนำเข้าแรงงานตามระบบ MOU ไม่สามารถเปลี่ยนนายจ้างได้ ทั้งนี้ ได้รับข้อเสนอแนะดังกล่าวไว้เพื่อหาแนวทางต่อไป        สำหรับยอดแรงงานต่างด้าวในกิจการประมงทะเล ที่ใบอนุญาตทำงานจะหมดอายุวันที่ 30 กันยายน 2562 มีจำนวน 6,082 คน กลุ่มที่ใบอนุญาตทำงานจะหมดอายุวันที่ 1 พฤศจิกายน 2562 มีจำนวน 20,687 คนกลุ่มที่ใบอนุญาตทำงานจะหมดอายุในวันที่ 31 มีนาคม 2563 มีจำนวน 10,985 คน         นอกจากนี้ ยังมีกลุ่มที่ใบอนุญาตทำงานจะหมดอายุตามวีซ่า กลุ่มที่พิสูจน์สัญชาติเดิม มีจำนวน 8,953 คน กลุ่มที่นำเข้าตาม MOU มีจำนวน 8,037 คน และกลุ่มแรงงานประมง ตามมาตร 83 แห่งพระราชกำหนดการประมง มีจำนวน 5,958 คน รวมยอดแรงงานประมงทะเลทุกลุ่มจำนวนทั้งสิ้น 60,702 คน